LIETUVOS RESPUBLIKOS

VYRIAUSIOJO VALSTYBINIO DARBO INSPEKTORIAUS

ĮSAKYMAS

DĖL STATYBOS AR REKONSTRAVIMO TECHNINIŲ PROJEKTŲ TIKRINIMO VALSTYBINĖJE DARBO INSPEKCIJOJE TVARKOS APRAŠO PATVIRTINIMO

2010 m. gruodžio 28 d. Nr. V-422

Vilnius

Vadovaudamasi Lietuvos Respublikos statybos įstatymo (Žin., 1996, Nr.32-788; 2001, Nr.101-3597; 2010, Nr. 84-4401) 23 straipsnio 15 dalies, Lietuvos Respublikos valstybinės darbo inspekcijos įstatymo (Žin., 2003, Nr.102-4585) bei Lietuvos Respublikos darbuotojų saugos ir sveikatos įstatymo (Žin., 2003, Nr. 70-3170; 2007, Nr. 69-2720) 15 straipsnio nuostatomis,

tvirtinu Statybos ar rekonstravimo techninių projektų tikrinimo Valstybinėje darbo inspekcijoje tvarkos aprašą (pridedama).

Lietuvos Respublikos vyriausiojo

valstybinio darbo inspektoriaus

pavaduotoja, pavaduojanti Lietuvos

Respublikos vyriausiąjį

valstybinį darbo inspektorių	Svetlana Černuševič

PATVIRTINTA

Lietuvos Respublikos vyriausiojo

valstybinio darbo inspektoriaus

2010 m. gruodžio 28 d.

įsakymu Nr. V-422

STATYBOS AR REKONSTRAVIMO TECHNINIŲ PROJEKTŲ TIKRINIMO VALSTYBINĖJE DARBO INSPEKCIJOJE TVARKOS APRAŠAS

I. BENDROSIOS NUOSTATOS

1. Statybos ar rekonstravimo techninių projektų tikrinimo Valstybinėje darbo inspekcijoje tvarkos aprašas (toliau – Aprašas) nustato Valstybinės darbo inspekcijos (toliau – VDI) veiklą statybą leidžiančių dokumentų išdavimo procedūroje.

2. Tikrinant statybos ar rekonstravimo techninius projektus (toliau – techninis projektas), vadovaujamasi Lietuvos Respublikos valstybinės darbo inspekcijos įstatymu [3.1] ir Lietuvos Respublikos valstybinės darbo inspekcijos nuostatais [3.2] VDI nustatytais veiklos tikslais ir priskirtomis funkcijomis (toliau – VDI kompetencija), Lietuvos Respublikos darbuotojų saugos ir sveikatos įstatymu [3.3], Lietuvos Respublikos darbo kodekso [3.4] 259–264, 267, 268, 270, 271 straipsniais ir kitų darbuotojų saugos ir sveikatos teisės aktų nustatytais reikalavimais darbuotojų saugai ir sveikatai [tarp jų – nurodyto šio Aprašo 3.5 punkte], šiuo Aprašu, kartu atitinkamai taikant Lietuvos Respublikos statybos įstatymo [3.6], Statybos techninio reglamento STR 1.07.01:2010 „Statybą leidžiantys dokumentai“ [3.7], Statybos techninio reglamento STR1.05.06:2010 „Statinio projektavimas“ [3.8] bei kitų statybą leidžiančių dokumentų išdavimo procedūrą reglamentuojančių teisės aktų [tarp jų – nurodytų šio Aprašo 3.9, 3.10 punktuose] nuostatas.

II. NUORODOS

3. Šiame Apraše pateikiamos nuorodos į šiuos teisės aktus:

3.1. Lietuvos Respublikos valstybinės darbo inspekcijos įstatymą (Žin., 2003, Nr. 102-4585);

3.2. Lietuvos Respublikos valstybinės darbo inspekcijos nuostatus, patvirtintus Lietuvos Respublikos socialinės apsaugos ir darbo ministro 2010 m. gruodžio10 d. įsakymu Nr. A1-595 (Žin., 2003, Nr. 102-4585; 2010, Nr. 147-7547);

3.3. Lietuvos Respublikos darbuotojų saugos ir sveikatos įstatymą (Žin., 2003, Nr. 70-3170);

3.4. Lietuvos Respublikos darbo kodeksą (Žin., 2002, Nr. 64-2569; Nr. 71);

3.5. Darboviečių įrengimo statybvietėse nuostatus, patvirtintus Lietuvos Respublikos socialinės apsaugos ir darbo ministro ir Lietuvos Respublikos aplinkos ministro 2008 m. sausio 15 d. įsakymu Nr. A1-22/D1-34 (Žin., 2008, Nr. 10-362);

3.6. Lietuvos Respublikos statybos įstatymą (Žin., 1996, Nr. 32-788; 2001, Nr. 101-3597);

3.7. Statybos techninį reglamentą STR 1.07.01:2010 „Statybą leidžiantys dokumentai“, patvirtintą Lietuvos Respublikos aplinkos ministro 2010 m. rugsėjo 27 d. įsakymu Nr. D1-826 (Žin., 2010, Nr. 116-5944);

3.8. Statybos techninį reglamentą STR 1.05.06:2010 „Statinio projektavimas“, patvirtintą Lietuvos Respublikos aplinkos ministro 2004 m. gruodžio 30 d. įsakymu Nr. D1-708 (Žin. 2005, Nr. 4-80, Nr. 16; 2010, Nr. 115-5902);

3.9. Statybos techninį reglamentą STR 1.01.09:2003 „Statinių klasifikavimas pagal jų naudojimo paskirtį“, patvirtintą Lietuvos Respublikos aplinkos ministro 2003 m. birželio 11 d. įsakymu Nr. 289 (Žin., 2003, Nr. 58-2611);

3.10. Statybos techninį reglamentą STR 1.08.02:2002 „Statybos darbai“, patvirtintą Lietuvos Respublikos aplinkos ministro 2002 m. balandžio 30 d. įsakymu Nr. 211 (Žin., 2002, Nr. 54-2150).

III. VDI KOMPETENCIJA STATYBĄ LEIDŽIANČIŲ DOKUMENTŲ IŠDAVIMO PROCEDŪROJE

4. VDI statybą leidžiančių dokumentų išdavimo procedūroje kompetencijai nustatyti taikomos Lietuvos Respublikos valstybinės darbo inspekcijos įstatymo nuostatos, kuriomis VDI pavesta vykdyti nelaimingų atsitikimų darbe, profesinių ligų, darbuotojų saugos ir sveikatos teisės aktų pažeidimų prevenciją, bei Lietuvos Respublikos darbuotojų saugos ir sveikatos įstatymo 15 straipsnio 1 dalies nuostatos, VDI pavesta kontroliuoti, ar statinio techniniame projekte nustatyti darbuotojų saugos ir sveikatos reikalavimai konkrečiai statybvietei.

5. Lietuvos Respublikos darbuotojų saugos ir sveikatos įstatymo 15 straipsnio 1 dalis nustato, kad darbuotojų saugos ir sveikatos reikalavimai konkrečiai statybvietei nustatomi statinio techniniame projekte, vadovaujantis Darboviečių įrengimo statybvietėse nuostatais ir atitinkamais statybos techniniais reglamentais. Konkrečios priemonės, užtikrinančios darbuotojų saugą ir sveikatą statinio statybos metu, numatomos statybos darbų technologijos projekte.

6. Atsižvelgiant į šio aprašo 4 ir 5 punktų nuostatas, VDI kompetencija, nagrinėjant statinių (naujų ar rekonstruojamų) techninius projektus, yra patikrinti, ar juose statybvietės įrengimui ir saugiam statybos darbų organizavimui bei atlikimui statybvietėje nustatyti darbuotojų saugos ir sveikatos reikalavimai ir ar jie atitinka Darboviečių įrengimo statybvietėse nuostatų [3.5] ir Statybos techninio reglamento STR 1.05.06:2010 „Statinio projektavimas“ [3.8] reikalavimus.

7. Tikrindama techniniuose projektuose šio Aprašo 6 punkte nurodytus klausimus, Valstybinė darbo inspekcija nagrinėja Statybos techninio reglamento STR 1.07.01:2010 „Statybą leidžiantys dokumentai“ nustatyta tvarka pateiktas statinio (statinių) statybos ar rekonstravimo techninių projektų Bendrąją ir Pasirengimo statybai ir statybos darbų organizavimo dalis ir šio reglamento nustatyta tvarka jiems pritaria (nesant neatitikimų pagal kompetenciją nagrinėtais klausimais) arba nepritaria, pateikiant nepritarimo projektui motyvus, kaip nustatyta nurodytame reglamente, kai nustato, kad tikrinamas techninis projektas neatitinka teisės aktų reikalavimų arba kai projekte trūksta informacijos ar duomenų ir dėl to pritarti šiam projektui nėra galimybės.

8. Tikrinant techninių projektų Bendrąją, Pasirengimo statybai ir statybos darbų organizavimo dalis nagrinėjami šio Aprašo 1 priede nurodyti klausimai.

IV. APRAŠE NAUDOJAMOS SĄVOKOS

9. Apraše naudojamos sąvokos atitinka Lietuvos Respublikos valstybinės darbo inspekcijos įstatyme, Lietuvos Respublikos valstybinės darbo inspekcijos nuostatuose, Lietuvos Respublikos darbo kodekse, Lietuvos Respublikos darbuotojų saugos ir sveikatos įstatyme, kituose darbuotojų saugos ir sveikatos teisės aktuose, Lietuvos Respublikos statybos įstatyme, Statybos techniniame reglamente STR 1.07.01:2010 „Statybą leidžiantys dokumentai“, kituose statybą leidžiančių dokumentų išdavimo procedūrą reglamentuojančiuose teisės aktuose naudojamas sąvokas (pastarųjų teisės aktų pagrindinių aktualiausių sąvokų detalizavimas pateikiamas šio Aprašo 2 priede).

V. techninių PROJEKTŲ PATEIKIMO TVARKA

10. Lietuvos Respublikos statybos leidimų ir statybos valstybinės priežiūros informacinė sistema „Infostatyba“ (toliau – IS „Infostatyba“) interneto svetainėje (www.planuojustatyti.lt) apie paskelbtą statybos projektą ir kitus dokumentus oficialiuoju elektroniniu paštu (statybuprojektai@vdi.lt) praneša VDI. Sutrikus internetiniam ryšiui, VDI kartu su atitinkama savivaldybės administracija sprendžia informacijos perdavimo būdus procedūrai vykdyti.

11. VDI elektroniniu paštu gauti IS „Infostatyba“ pranešimai registruojami Lietuvos Respublikos vyriausiojo valstybinio darbo inspektoriaus nustatyta tvarka.

12. Lietuvos Respublikos valstybinis darbo inspektorius arba jo pavaduotojas, ar kitas Lietuvos Respublikos vyriausiojo valstybinio darbo inspektoriaus pavedimu įgaliotas VDI atstovas teikia užduotį VDI pareigūnui atlikti techninio projekto tikrinimą ir iki nustatytos datos pateikti išvadas VDI vardu. Rezoliucija užrašoma ant užregistruoto pranešimo.

13. Užduotys nagrinėti techninius projektus VDI pareigūnams skiriamos atsižvelgus į kiekvieno jų profesionalumą, darbo patirtį ir turimą kvalifikaciją.

14. VDI pareigūnas, gavęs užduotį atlikti techninio projekto tikrinimą, naudojasi IS „Infostatyba“ šios sistemos nuostatuose nustatyta tvarka.

15. Dėl techninių kliūčių ar kitų priežasčių nesant galimybės dokumentus ir techninius projektus nagrinėti naudojantis IS „Infostatyba“, techninių projektų tikrinimo procedūros atliekamos taip:

15.1. savivaldybės administracija informuoja statytoją, projektuotoją ar kitą asmenį, kuris teikia statybos projektą tikrinti (toliau – statytojas), kokioms valstybės ar savivaldybių institucijoms (įstaigoms) statytojas turi pateikti tikrinti statybos projektą;

15.2. savivaldybės administracija, gavusi statytojo prašymą ir dokumentus, informuoja VDI elektroninio pašto adresu statybuprojektai@vdi.lt apie prievolę patikrinti statytojo savivaldybei pateiktą projektą;

15.3. statytojas VDI pateikia:

15.3.1. prašymą patikrinti techninį projektą (laisva forma), pridedant savivaldybei pateikto prašymo išduoti statybą leidžiantį dokumentą kopiją, bei techninio projekto (jo Bendrosios bei Pasirengimo statybai ir statybos darbų organizavimo dalies) elektroninę laikmeną, jeigu ji ne didesnė kaip 10 MB. Siunčiama VDI elektroninio pašto adresu statybuprojektai@vdi.lt;

15.3.2. prašymą patikrinti techninį projektą (laisva forma), pridedant savivaldybei pateikto prašymo išduoti statybą leidžiantį dokumentą kopiją, bei techninio projekto (jo Bendrosios bei Pasirengimo statybai ir statybos darbų organizavimo dalies) popierinį variantą arba techninio projekto (jo Bendrosios bei Pasirengimo statybai ir statybos darbų organizavimo dalies) kompiuterinę laikmeną, jeigu ji didesnė kaip 10 MB. Gali būti pateikiama tiesiogiai arba siunčiama paštu statytojo pasirinkimu:

1) bet kuriam VDI teritoriniam skyriui;

2) VDI administracijai (Algirdo g. 19, LT-03607 Vilnius, tel. (8 5) 265 0193);

15.4. statytojas, teikdamas tikrinti techninį projektą VDI, papildomai, savo pasirinkta forma, nurodo, ar projektas yra finansuojamas Europos fondų lėšomis;

15.5. VDI, gavusi statytojo prašymą tikrinti techninį projektą:

15.5.1. ne vėliau kaip kitą darbo dieną šį prašymą registruoja VDI nustatyta tvarka ir elektroniniu paštu informuoja savivaldybės, kuriai statytojas yra pateikęs dokumentus, administraciją, nurodant prašymo gavimo dieną;

15.5.2. apie tai, kad VDI yra gautas ir užregistruotas statytojo pateiktas tikrinti techninis projektas, jį pateikusiam statytojui teikiamas nustatytos formos pranešimas (šio Aprašo 3 priedas) šia tvarka:

1) kai techninį projektą statytojas pateikia tiesiogiai, esant galimybei peržiūrėjus ir užregistravus gautą dokumentaciją, įteikiamas arba ne vėliau kaip per 2 darbo dienas išsiunčiamas statytojo nurodytu elektroninio pašto adresu;

2) kai techninį projektą statytojas atsiunčia paštu, ne vėliau kaip per 2 darbo dienas išsiunčiamas statytojo nurodytu elektroninio pašto adresu, ar pašto adresu nurodytu ant gauto voko (kai statytojas neturi elektroninio pašto adreso);

3) statytojui, atsiuntusiam techninio projekto elektroninę laikmeną elektroninio pašto adresu statybuprojektai@vdi.lt, iš šio elektroninio pašto adreso ne vėliau kaip per 2 darbo dienas išsiunčiamas tuo elektroninio pašto adresu, iš kurio statytojas siuntė prašymą tikrinti šį projektą, arba kitu statytojo nurodomu elektroninio pašto adresu.

16. Jei statytojas per 3 darbo dienas nuo atitinkamos savivaldybės administracijos pranešimo VDI gavimo dienos nepateikia šio Aprašo 15.3 punkte nurodytų dokumentų, patikrinimo terminas papildomai gali būti pratęsiamas tiek dienų, kiek pavėluota pateikti šiuos dokumentus, tačiau tik tuo atveju, jei iki šio Aprašo 27 punkte nurodytų techninio projekto patikrinimo terminų liko ne mažiau kaip 3 darbo dienos. Apie minėtą termino pratęsimą oficialiuoju elektroniniu paštu statybuprojektai@vdi.lt pranešama savivaldybės administracijai.

17. Likus 3 darbo dienoms iki šio Aprašo 27 punkte nustatytojo termino pabaigos ir statytojui nepateikus šio Aprašo 15.3 punkte nurodytų dokumentų, VDI pareigūnas apie tai oficialiuoju elektroniniu paštu statybuprojektai@vdi.lt praneša savivaldybės administracijai.

18. Jei šio Aprašo 15.3 punkte nurodyti dokumentai buvo siunčiami VDI paštu, kreipimosi dėl techninio projekto tikrinimo data laikoma šių dokumentų išsiuntimo diena, pažymėta vietos pašto spaude.

19. VDI pareigūnui užduotis atlikti techninio projekto tikrinimą skiriama Aprašo 12 punkte nustatyta tvarka. Šiuo atveju rezoliucija užrašoma ant užregistruoto statytojo prašymo ir kartu su techninio projekto kompiuterine laikmena ir kitų dokumentų kopijomis perduodama nagrinėti VDI pareigūnui.

VI. TECHNINIŲ PROJEKTŲ TIKRINIMO TVARKA

20. VDI pareigūnas, atlikdamas techninio projekto tikrinimą, privalo išnagrinėti šio projekto Bendrąją dalį ir Pasirengimo statybai ir statybos darbų organizavimo dalį, vadovaudamasis Aprašo 1 priede nurodytais klausimais.

21. VDI pareigūnas privalo patikrinti, ar techniniame projekte nustatyti darbuotojų saugos ir sveikatos reikalavimai statybvietei vadovaujantis Darboviečių įrengimo statybvietėse nuostatais [3.5] ir Statybos techniniu reglamentu STR 1.05.06:2010 „Statinio projektavimas“ [3.8], siekiant, kad būtų užtikrinta darbuotojų sauga ir sveikata konkrečioje statybvietėje statinio statybos ar rekonstrukcijos metu.

22. Jei tikrinant techninį projektą pateiktos informacijos nepakanka, šį projektą tikrinantis VDI pareigūnas kreipiasi (elektroniniu paštu, raštu) į statytoją tokia tvarka:

22.1. VDI blanke raštu išdėstomas motyvuotas prašymas pateikti papildomą informaciją ar dokumentus, reikalingus sprendimui dėl techninio projekto atitikties darbuotojų saugos ir sveikatos teisės aktų reikalavimams priimti;

22.2. prašymas siunčiamas elektroniniu paštu (šiuo atveju siunčiama skaitmeninė dokumento, pasirašyto VDI pareigūno, kopija) arba paštu (jei statytojas neturi elektroninio pašto adreso). Prašymo pateikti papildomą informaciją ar dokumentus, reikalingus sprendimui dėl techninio projekto atitikties darbuotojų saugos ir sveikatos teisės aktų reikalavimams priimti, kopija taip pat siunčiama ir atitinkamai savivaldybės administracijai, priėmusiai statytojo prašymą išduoti statybos leidimą.

23. VDI pareigūnas pagal kompetenciją, vadovaudamasis Aprašo 1 priede išdėstytais klausimais, tikrina techninio projekto Bendrąją dalį, Pasirengimo statybai ir statybos darbų organizavimo dalį ir projekto atitiktis ar neatitiktis darbuotojų saugos ir sveikatos teisės aktų reikalavimams, pažymi Statinio techninio projekto tikrinimo pažymoje (toliau – pažyma) (šio Aprašo 4 priedas), kurioje teikiami klausimai atitinka Aprašo 1 priede išdėstytus klausimus. Pažyma saugoma VDI administruojamoje Darbo sąlygų darbo vietose nuolatinės stebėsenos informacinėje sistemoje.

24. VDI pareigūnas pagal kompetenciją patikrintam techniniam projektui pritaria, jeigu nustato, kad projekte išdėstyti sprendiniai atitinka darbuotojų saugos ir sveikatos teisės aktų reikalavimus, t.y. kai patikrinus projektą pagal Aprašo 1 priede nurodytus klausimus, nenustatytos (arba tikrinimo metu buvo pašalintos) neatitiktys darbuotojų saugos ir sveikatos teisės aktų reikalavimams.

25. VDI pareigūnas pagal kompetenciją patikrintam techniniam projektui nepritaria, jeigu nustato, kad projekte išdėstyti sprendiniai neatitinka darbuotojų saugos ir sveikatos teisės aktų reikalavimų arba trūksta pateiktos informacijos sprendimui priimti, kai pagal tikrinančio VDI pareigūno prašymą papildoma informacija nebuvo pateikta ir dėl to pritarti techniniam projektui nėra galimybės.

26. Pakartotinai techninį projektą tikrinantis VDI pareigūnas privalo patikrinti, ar šio projekto neatitiktys pagal pateiktas pastabas yra įvertintos. Pakartotinai tikrinant techninį projektą ir nustačius, kad pagal anksčiau pateiktas pastabas projekto neatitiktys darbuotojų saugos ir sveikatos teisės aktų reikalavimams nėra pašalintos, pakartotinai nepritarimų projektui motyvus išdėsto oficialiame rašte, kurį pasirašo ir oficialiu elektroniniu paštu statybuprojektai@vdi.lt tiesiogiai teikia tai savivaldybei, kuri informavo VDI apie prievolę patikrinti statinio projektą, bei pildo naują tikrinimo pažymą, kuri pridedama prie pirminės pažymos ir kartu saugoma VDI administruojamoje Darbo sąlygų darbo vietose nuolatinės stebėsenos informacinėje sistemoje.

27. VDI pareigūnas techninio projekto tikrinimo procedūrą privalo atlikti ne ilgiau kaip per:

27.1. 35 darbo dienas – kai tikrinamas ypatingo statinio statybos ir rekonstravimo projektas;

27.2. 20 darbo dienų – kai tikrinamas neypatingo statinio statybos ir rekonstravimo projektas.

28. Pakartotinai pateikti techniniai projektai, pakeisti pagal anksčiau teiktas pastabas, turi būti patikrinti per dukart trumpesnį terminą, negu nurodyta 27.1 arba 27.2 punktuose.

29. Aprašo 27 ir 28 punktuose nurodyti terminai skaičiuojami nuo techninio projekto paskelbimo IS „Infostatyba“ dienos arba nuo prašymo VDI gavimo dienos, atsižvelgiant į šio Aprašo 16 ir 18 punktus.

VII. BAIGIAMOSIOS NUOSTATOS

30. Pritarimus, nepritarimus ir nepritarimų projektui motyvus (šio Aprašo 7, 24 ir 25 punktai) VDI pareigūnas, atlikęs projekto patikrinimą, išdėsto oficialiame rašte, kurį pats pasirašo ir oficialiu elektroniniu paštu statybuprojektai@vdi.lt tiesiogiai teikia toms savivaldybėms, kurios informavo VDI apie prievolę patikrinti statinio projektą.

Savivaldybėms šiuo oficialiu elektroniniu paštu kartu pateikiamos ir statytojo pateiktos papildomos informacijos ar dokumentų, reikalingų sprendimui dėl techninio projekto atitikties darbuotojų saugos ir sveikatos teisės aktų reikalavimams priimti, elektroninės kopijos.

31. Teikiant atitinkamai savivaldybės administracijai Statinio techninio projekto pritarimo ar nepritarimo raštą, VDI lieka šio rašto antrasis egzempliorius, pasirašytas VDI pareigūno, tikrinusio techninį projektą, kurio elektroninė kopija saugoma VDI administruojamoje Darbo sąlygų darbo vietose nuolatinės stebėsenos informacinėje sistemoje kartu su Statinio techninio projekto tikrinimo pažyma.

32. Raštai apie pritarimą ar nepritarimą (su nepritarimų motyvais) statinio techniniam projektui registruojami Lietuvos Respublikos vyriausiojo valstybinio darbo inspektoriaus siunčiamiems dokumentams registruoti nustatyta tvarka ir kartu su techninio projekto bei kitų susijusių dokumentų kompiuterinėmis laikmenomis (jeigu buvo pateiktas projekto popierinis variantas – popieriniu variantu) saugomi VDI Lietuvos Respublikos valstybinio darbo inspektoriaus archyviniams dokumentams saugoti nustatyta tvarka ne mažiau kaip 5 metus.

33. Už techninio projekto tikrinimo duomenų ir Statinio techninio projekto tikrinimo akte įrašytų išvadų pagrįstumą VDI pareigūnai atsako Lietuvos Respublikos valstybinės darbo inspekcijos įstatymo bei Valstybinės darbo inspekcijos nuostatų nustatyta tvarka.

_________________

Statybos ar rekonstravimo techninių

projektų tikrinimo Valstybinėje darbo

inspekcijoje tvarkos aprašo

1 priedas

KLAUSIMAI, KURIE VERTINAMI Tikrinant techninių projektų bendrąją bei pasirengimo statybai ir statybos darbų organizavimo dalis

Valstybinės darbo inspekcijos (toliau –VDI) pareigūnai, tikrindami techninio projekto Bendrąją bei Pasirengimo statybai ir statybos darbų organizavimo dalis, privalo patikrinti, ar šiose dalyse yra numatyti darbuotojų saugos ir sveikatos užtikrinimo, atliekant statinio (statinių) statybos ar rekonstravimo darbus konkrečioje statybvietėje, reikalavimai bei sprendiniai, ar jie atitinka Statybos techninio reglamento STR 1.05.06:2010 „Statinio projektavimas“ [3.8] bei Darboviečių įrengimo statybvietėse nuostatų [3.5] esminius reikalavimus.

1. Techninio projekto Bendroji dalis tikrinama vadovaujantis Statybos techninio reglamento STR 1.05.06:2010 „Statinio projektavimas“ [3.8] 8 priedo 5 punktu:

1.1. išnagrinėjama bendrajame aiškinamajame rašte [3.8, 5.3 punktas] pateikiama informacija, susijusi su:

1.1.1. projektuojamo statinio (statinių grupės) statybos vieta (geografinė vieta), statinio paskirtimi, statinio kategorija (ypatingas ar neypatingas);

1.1.2. trumpu statybos sklypo apibūdinimu (sklype esantys statiniai, inžinieriniai tinklai ir įrenginiai, higieninė situacija, aplinkinis užstatymas);

1.1.3. rekonstruojamų statinių – esamos būklės (technologijos, statinių konstrukcijų, įrenginių, inžinierinių tinklų, statinio inžinierinių sistemų techninės būklės) įvertinimu;

1.1.4. projektuojamų statinių sąrašu (jei aprašoma statinių grupė), pagrindinėmis charakteristikomis, paskirtimi, produkcijos gamybos (paslaugų) ar kitos planuojamos ūkinės veiklos programa;

1.1.5. susisiekimo komunikacijų, statybos sklypo susisiekimo komunikacijų aprašymu;

1.1.6. statybos sklype esamų pastatų, inžinierinių tinklų griovimu, perkėlimu ar atstatymu;

1.2. nustatoma, ar bendrosios techninės specifikacijos dalyje [3.8, 5.4 punktas] yra pateikta:

1.2.1. įstatymai ir kiti teisės aktai, tarp jų – darbuotojų saugos ir sveikatos teisės aktai, kurių privalu laikytis statant ar rekonstruojant statinį;

1.2.2. kvalifikaciniai reikalavimai statybos rangovui ir subrangovams, tarp jų – reikalavimai statybos rangovo (rangovų) ir subrangovų darbų vadovams bei darbuotojams mokymo ir atestavimo darbuotojų saugos ir sveikatos klausimais;

1.2.3. kvalifikaciniai reikalavimai bendrųjų ir specialiųjų statybos darbų vadovams ir specialistams, tarp jų – reikalavimai mokymo ir/ar atestavimo darbuotojų saugos ir sveikatos klausimais;

1.2.4. saugaus darbo, tinkamų darbo higienos sąlygų statybvietėje ir statomame statinyje užtikrinimo reikalavimai statybos metu;

1.2.5. būtini parengti (iki statybos darbų pradžios ir statybos metu) dokumentai (statybos darbų technologijos projekto būtinumas ir apimtis; specifinių ir naujų konstrukcijų, inžinierinių sistemų ir įrenginių naudojimo instrukcijos);

1.2.6. bendrieji reikalavimai įrenginiams ir bendroji jų priėmimo statybvietėje tvarka;

1.2.7. nurodymai dėl įrenginių privalomos atitikties techninėse specifikacijose nurodytiems reikalavimams;

1.2.8. nenaudotinos medžiagos (su asbestu ar cheminiais priedais ir pan.);

1.2.9. įrenginių kokybę įrodantys privalomieji dokumentai (atitikties sertifikatai, atitikties deklaracijos);

1.2.10. statybos produktų (gaminių ir medžiagų) gabenimo, saugojimo sąlygos;

1.3. kai nerengiama ir VDI nepateikiama Pasirengimo statybai ir statybos darbų organizavimo projekto dalis, tikrinama, ar Bendrųjų duomenų statybos sklypo paruošimo punkte yra pateikti šie duomenys [3.8, 5.4.4 punktai]:

1.3.1. griaunami pastatai;

1.3.2. būtini laikini pastatai ir inžinieriniai tinklai, keliai, reikalavimai ir laikinos sąlygos jiems;

1.4. kai nerengiama ir VDI nepateikiama Pasirengimo statybai ir statybos darbų organizavimo projekto dalis, taip pat tikrinama, ar Bendrųjų duomenų Statybos darbų organizavimo ir metodų punkte yra pateikti šie duomenys [3.8, 5.4.5 punktai]:

1.4.1. statinių statybos eiliškumas;

1.4.2. specialūs reikalavimai statybos darbų organizavimui ir technologijai;

1.4.3. reikalavimai statybos įrangai ir transporto priemonėms.

2. Techninio projekto Pasirengimo statybai ir statybos darbų organizavimo dalis tikrinama vadovaujantis Statybos techninio reglamento STR1.05.06:2010 „Statinio projektavimas“ [3.8] 8 priedo 46 punktu, kartu atsižvelgiant į Darboviečių įrengimo statybvietėse nuostatuose [3.5] išdėstytus reikalavimus, nustatant, ar šioje dalyje pateikta:

2.1. gamybinės ir ūkinės veiklos sustabdymo sąlygos rekonstruojant statinius [3.8; 8 priedo 46.6 punktas];

2.2. reikalavimai statybos įrangai ir transporto priemonėms (jeigu nebuvo nurodyta Bendrojoje dalyje) [3.8; 8 priedo 46.9 punktas];

2.3. bendrieji statybos darbų statybvietėje saugos, sveikatos, higienos reikalavimai ir sąlygos [3.8; 8 priedo 46.10 punktas], o būtent:

2.3.1. principiniai nurodymai ar sprendiniai gaisro ar kitos avarijos statybvieteje atveju [3.5, 4 priedo 6 punktas];

2.3.2. pagrindiniai transporto bei pėsčiųjų keliai, būtini kelių ženklai [3.5, 4 priedo 13 punktas];

2.3.3. kėlimo kranų, kitų statybos stacionarių mechanizmų galimos pastatymo vietos [3.5, 4 priedo 13.4 punktas];

2.3.4. būtinos pirmosios pagalbos priemonės [3.5, 4 priedo 16 punktas];

2.3.5. medžiagų ir konstrukcijų galimos sandėliavimo zonos, atskiriant kenksmingų ir pavojingų medžiagų sandėliavimo vietą [3.5, 16.5 punktai];

2.3.6. atliekų ir statybinių šiukšlių galimos sandėliavimo zonos [3.5, 16.6 ir 16.7 punktai];

2.3.7. saugos reikalavimai ir priemonės atliekant darbus veikiančioje įmonėje arba greta jos [3.5, 16.10 punktai];

2.3.8. buities, sanitarinių ir higienos patalpų galimos įrengimo zonos [3.5, 4 priedo 17 punktas];

2.3.9. statybvietę supančios aplinkos (teritorijos) ribos ir jos aptvėrimas [3.5, 4 priedo 21.1 punktas];

2.3.10. darbuotojų aprūpinimas geriamuoju vandeniu [3.5, 4 priedo 21.2 punktas];

2.4. statybvietės planas su specifiniais statybos darbų organizavimo sprendiniais, kurių privaloma laikytis, kad būtų įvykdyti projekto dalių sprendinių reikalavimai (pvz., nurodyti šio Aprašo 1 priedo 1.1.2, 1.1.4, 1.1.5, 1.1.6 ir 1.3.2 punktuose) [3.8, 8 priedo 46.13 punktas].

_________________

Statybos ar rekonstravimo techninių

projektų tikrinimo Valstybinėje darbo

inspekcijoje tvarkos aprašo

2 priedas

TECHNINIAMS PROJEKTAMS TIKRINTI TAIKOMŲ APIBRĖŽIMŲ DETALIZAVIMAS

Apraše naudojamos sąvokos atitinka Lietuvos Respublikos valstybinės darbo inspekcijos įstatyme, Lietuvos Respublikos valstybinės darbo inspekcijos nuostatuose, Lietuvos Respublikos darbo kodekse, Lietuvos Respublikos darbuotojų saugos ir sveikatos įstatyme, kituose darbuotojų saugos ir sveikatos teisės aktuose, Lietuvos Respublikos statybos įstatyme, Statybos techniniame reglamente STR 1.07.01:2010 „Statybą leidžiantys dokumentai“, kituose statybą leidžiančių dokumentų išdavimo procedūrą reglamentuojančiuose teisės aktuose naudojamas sąvokas, tarp jų:

1. Statinys – pastatas arba inžinerinis statinys, turintis laikančiąsias konstrukcijas, kurios visos (ar jų dalis) sumontuotos statybos vietoje atliekant statybos darbus, ir kuris yra nekilnojamasis daiktas.

2. Ypatingas statinys – statinys, kuriame naudojamos ar saugomos pavojingos medžiagos (pagal nustatytus jų ribinius kiekius); statinys, kuriame yra potencialiai pavojingų įrenginių ar atliekami pavojingi darbai; sudėtingos konstrukcijos ir sudėtingų technologijų statinys (pagal normatyviniais statybos techniniais dokumentais nustatytus sudėtingumo požymius ir techninius parametrus); visuomenės poreikiams naudojamas pastatas, kuriame vienu metu būna daugiau kaip 100 žmonių; aukštybinis (daugiau kaip 5 aukštų) daugiabutis gyvenamasis namas; kultūros paveldo statinys. Ypatingų statinių kategorijai priskiriamų statinių sąrašą tvirtina Vyriausybės įgaliota institucija.

3. Nesudėtingas statinys – paprastų konstrukcijų pastatas, kurio didžiausias aukštis 8,5 m, kurio visų aukštų, antstatų, pastogės patalpų ir naudojimo paskirtimi susietų priestatų plotų suma yra ne didesnė kaip 80 kvadratinių metrų ir kurio rūsys (pusrūsis) yra ne didesnis kaip vieno aukšto; paprastų konstrukcijų inžinerinis statinys. Pastato ir inžinerinio statinio paprastų konstrukcijų požymius ir techninius parametrus nustato normatyviniai statybos techniniai dokumentai.

4. Neypatingas statinys – statinys, nepriskiriamas ypatingiems ir nesudėtingiems statiniams.

5. Statyba – veikla, kurios tikslas – pastatyti (sumontuoti, nutiesti) naują, rekonstruoti, remontuoti ar griauti esamą statinį. Ši sąvoka taip pat apima kultūros paveldo statinių tvarkomuosius statybos darbus ar statinių statybą kultūros paveldo objektų teritorijose.

6. Statybos darbai – visi darbai, atliekami statant arba griaunant statinį (žemės kasimo, mūrijimo, betonavimo, montavimo, pamatų ir stogų įrengimo, stalių, apdailos, įrenginių paleidimo ir derinimo). Statybos darbai skirstomi į bendruosius (žemės darbai, statybinių konstrukcijų statybos ir montavimo darbai) ir specialiuosius (kiti statybos darbai). Specialiųjų darbų rūšys nustatomos normatyviniuose statybos techniniuose dokumentuose.

7. Statybvietė – statinio statybos darbų vieta (teritorija, kurios ribos nustatomos statinio projekte atsižvelgiant į vykdomus statybos darbus, kuri gali sutapti ar nesutapti su statybos sklypo ribomis). Nesutapimo atveju statybvietės dalimi taip pat laikomas žemės plotas, kurio statytojas nevaldo nuosavybės teise arba nevaldo ir nenaudoja kitais Lietuvos Respublikos įstatymų nustatytais pagrindais ir kurio ribas nustato statytojo ir šio žemės ploto savininko (ar asmens, disponuojančio žeme) sutartis; statinys – kai visi statybos darbai atliekami statinio viduje.

8. Statinio projektas – normatyvinių statybos techninių dokumentų nustatytos sudėties dokumentų, kuriuose pateikiami statytojo sumanyto statinio sprendiniai (aiškinamoji dalis, projekto dalys, skaičiavimai, brėžiniai), skirtų statinio statybai įteisinti ir vykdyti, visuma.

9. Statinio techninis projektas (toliau – Techninis projektas) – Projekto pirmasis ir pagrindinis etapas, kurio sprendiniai detalizuojami darbo projekte. Techninis projektas rengiamas kaip vientisas dokumentas, nustatantis projektuojamo statinio esminius, funkcinius (paskirties), architektūros (estetinius), technologijos, techninius, ekonominius, kokybės reikalavimus, kitus jo rodiklius ir charakteristikas. Statinio techninio projekto rengimo tvarką nustato Statybos techninis reglamentas STR1.05.06:2010 „Statinio projektavimas“ [3.8].

10. Statybos darbų technologijos (vykdymo) projektas – techninis dokumentas, kuris nustato konkretaus statinio statybos, kaip technologijos proceso, reikalavimus, nurodo statinio projekto įgyvendinimo būdus bei metodus ir numato konkrečius sprendinius bei priemones, užtikrinančius darbuotojų saugą ir sveikatą. Statybos darbų technologijos (vykdymo) projekto rengimo tvarką nustato Statybos techninis reglamentas STR 1.08.02:2002 „Statybos darbai“ [3.10].

11. Projekto pavadinimas – statybos, rekonstravimo, kapitalinio remonto, paprastojo remonto ar griovimo projekto (ar jungiančio kelias statybos rūšis projekto) pavadinimas, nurodomas Projekto tituliniame lape, Projekte, statybą leidžiančiame dokumente, statybos užbaigimo dokumentuose. Projekto pavadinime nurodoma: statinio (patalpos) pagrindinė naudojimo paskirtis, adresas, Projekto rūšis (statybos projektas, rekonstravimo projektas, ir kt.), pvz., „Dviejų butų namo Aguonų g. 5, Vilniuje, statybos projektas“. Jei Projektas apjungia kelias statybos rūšis, adresas nurodomas pavadinimo pabaigoje prieš žodį „projektas“, pvz., „Daugiabučio namo statybos, ūkinės paskirties pastato rekonstravimo į 2 butų namą, sandėliavimo paskirties pastato kapitalinio remonto, garažų paskirties pastato griovimo Aguonų g. 5, Vilniuje, projektas“.

Pastaba. Keičiant pagrindinę statinio naudojimo paskirtį, nurodoma būsima statinio naudojimo paskirtis.

_________________

Statybos ar rekonstravimo techninių

projektų tikrinimo Valstybinėje darbo

inspekcijoje tvarkos aprašo

3 priedas

(Pranešimo apie priimtą tikrinti statybos ar rekonstravimo techninį projektą formos pavyzdys)

VALSTYBINĖS DARBO INSPEKCIJOS

_____________________________

(skyrius)

__________________________________________

(prašytojo fizinio asmens vardas ir pavardė, adresas

__________________________________________

arba juridinio asmens pavadinimas, buveinės adresas)

PRANEŠIMAS APIE PRIIMTĄ TIKRINTI STATYBOS AR REKONSTRAVIMO TECHNINĮ PROJEKTĄ

_____________ Nr. _______________________

(data) (registracijos teritoriniame skyriuje Nr.)

__________________________

(dokumento sudarymo vieta)

Jūsų prašymas dėl

(teikiamo tikrinti projekto pavadinimas)

_

_

_

_	gautas ____________ Nr. ______________________

(data)	(registracijos numeris)

Priėmė

_______________________	___________	_____________________

(pareigų pavadinimas)	(parašas)	(vardas ir pavardė)

______________________

(telefono numeris)

_________________

Statybos ar rekonstravimo techninių

projektų tikrinimo Valstybinėje darbo

inspekcijoje tvarkos aprašo

4 priedas

STATINIO TECHNINIO PROJEKTO PATIKRINIMO PAŽYMA

20....... m. ........................... d. Nr. STPPP -

(patikrinimo pažymos pasirašymo data) (pažymos registravimo Nr.)

Statinio techninio projekto pavadinimas

.

.

Statytojas

.

Projektuotojas

.

Statinio adresas

.

Statinio paskirtis

.

Statybos rūšis

.

TIKRINTI KLAUSIMAI IR REZULTATAI

STATINIO TECHNINIO PROJEKTO BENDROJI DALIS

TIKRINIMO TIKSLAS: pagal VDI kompetenciją patikrinti, ar statinio techninio projekto Bendrojoje dalyje (jeigu teisės aktų numatytais atvejais teikiama Pasirengimo statybai ir statybos darbų organizavimo dalis – šioje dalyje) numatyti darbuotojų saugos ir sveikatos užtikrinimo, atliekant statinio (statinių) statybos ar rekonstravimo darbus konkrečioje statybvietėje, reikalavimai bei sprendiniai

1. Statinio techninio projekto Bendroji dalis tikrinta vadovaujantis Statybos techninio reglamento STR 1.05.06:2010 „Statinio projektavimas“* (toliau vadinama – reglamentas) 8 priedo 5 punktu

Klausimas pagal Aprašo 1 priedą	Taip	Ne	Neaktualu
1.1. Ar statinio techninio projekto bendrajame aiškinamajame rašte [reglamento 8 priedo 5.3 punktas] pateikta informacija, susijusi su:
1.1.1. projektuojamo statinio (statinių grupės) statybos vieta (geografinė vieta), statinio paskirtimi, statinio kategorija (ypatingas ar neypatingas),
1.1.2. trumpu statybos sklypo apibūdinimu (sklype esantys statiniai, inžinieriniai tinklai ir įrenginiai, higieninė situacija, aplinkinis užstatymas),
1.1.3. rekonstruojamų statinių – esamos būklės (technologijos, statinių konstrukcijų, įrenginių, inžinierinių tinklų, statinio inžinierinių sistemų techninės būklės) įvertinimu,
1.1.4. projektuojamų statinių sąrašu (jei aprašoma statinių grupė), pagrindinėmis charakteristikomis, paskirtimi, produkcijos gamybos (paslaugų) ar kitos planuojamos ūkinės veiklos programa,
1.1.5. susisiekimo komunikacijų, statybos sklypo susisiekimo komunikacijų aprašymu,
1.1.6. statybos sklype esamų pastatų, inžinerinių tinklų griovimu, perkėlimu ar atstatymu.
1.2. Ar statinio techninio projekto Bendrosios techninės specifikacijos dalyje [reglamento 8 priedo 5.4 punktas] yra pateikta:	Taip	Ne	Neaktualu
1.2.1. įstatymai ir kiti teisės aktai, tarp jų – darbuotojų saugos ir sveikatos teisės aktai, kurių privalu laikytis statant ar rekonstruojant statinį,
1.2.2. kvalifikaciniai reikalavimai statybos rangovui ir subrangovams, tarp jų – reikalavimai statybos rangovo (rangovų) ir subrangovų darbų vadovams bei darbuotojams mokymo ir atestavimo darbuotojų saugos ir sveikatos klausimais,
1.2.3. kvalifikaciniai reikalavimai bendrųjų ir specialiųjų statybos darbų vadovams ir specialistams, tarp jų – reikalavimai mokymo ir/ar atestavimo darbuotojų saugos ir sveikatos klausimais,
1.2.4. saugaus darbo, tinkamų darbo higienos sąlygų statybvietėje ir statomame statinyje užtikrinimo reikalavimai statybos metu,
1.2.5. būtini parengti (iki statybos darbų pradžios ir statybos metu) dokumentai (statybos darbų technologijos projekto būtinumas ir apimtis; specifinių ir naujų konstrukcijų, inžinerinių sistemų ir įrenginių naudojimo instrukcijos),
1.2.6. bendrieji reikalavimai įrenginiams ir bendroji jų priėmimo statybvietėje tvarka,
1.2.7. nurodymai dėl įrenginių privalomos atitikties techninėse specifikacijose nurodytiems reikalavimams,
1.2.8. nenaudotinos medžiagos (su asbestu ar cheminiais priedais ir pan.),
1.2.9. įrenginių kokybę įrodantys privalomieji dokumentai (atitikties sertifikatai, atitikties deklaracijos),
1.2.10. statybos produktų (gaminių ir medžiagų) gabenimo, saugojimo sąlygos.
1.3. Ar Bendrųjų duomenų statybos sklypo paruošimo punkte yra pateikti šie duomenys [reglamento 8 priedo 5.4.4 punktas] (kai neparengta ir Valstybinei darbo inspekcijai nepateikta Pasirengimo statybai ir statybos darbų organizavimo projekto dalis):	Taip	Ne	Neaktualu
1.3.1. griaunami pastatai,
1.3.2. būtini laikini pastatai ir inžineriniai tinklai, keliai, reikalavimai ir laikinos sąlygos jiems.
1.4. Ar Bendrųjų duomenų statybos darbų organizavimo ir metodų punkte yra pateikti šie duomenys [reglamento 8 priedo 5.4.5 punktas] (kai neparengta ir Valstybinei darbo inspekcijai nepateikta Pasirengimo statybai ir statybos darbų organizavimo projekto dalis):	Taip	Ne	Neaktualu
1.4.1. statinių statybos eiliškumas,
1.4.2. specialūs reikalavimai statybos darbų organizavimui ir technologijai,
1.4.3. reikalavimai statybos įrangai ir transporto priemonėms.

PASIRENGIMO STATYBAI IR STATYBOS DARBŲ ORGANIZAVIMO DALIS

2. Statinio techninio projekto Pasirengimo statybai ir statybos darbų organizavimo dalis tikrinta vadovaujantis Statybos techninio reglamento STR 1.05.06:2010 „Statinio projektavimas“ 8 priedo 46 punktu, kartu atsižvelgiant į Darboviečių įrengimo statybvietėse nuostatuose (toliau vadinama – nuostatai) išdėstytus reikalavimus:

Klausimas pagal Aprašo 1 priedą	Taip	Ne	Neaktualu
2.1. gamybinės ir ūkinės veiklos sustabdymo sąlygos rekonstruojant statinius [reglamento 8 priedo 46.6 punktas],
2.2. reikalavimai statybos įrangai ir transporto priemonėms (jeigu nebuvo nurodyta Bendrojoje dalyje) [reglamento 8 priedo 46.9 punktas],
2.3. bendrieji statybos darbų statybvietėje saugos, sveikatos, higienos reikalavimai ir sąlygos [reglamento 8 priedo 46.10 punktas]:
2.3.1. principiniai nurodymai ar sprendiniai gaisro ar kitos avarijos statybvietėje atveju [nuostatų 4 priedo 6 punktas],
2.3.2. pagrindiniai transporto bei pėsčiųjų keliai, būtini kelių ženklai [nuostatų 4 priedo 13 punktas],
2.3.3. kėlimo kranų, kitų statybos stacionarių mechanizmų galimos pastatymo vietos [nuostatų 4 priedo 13.4 punktas],
2.3.4. būtinos pirmosios pagalbos priemonės [nuostatų 4 priedo 16 punktas],
2.3.5. medžiagų ir konstrukcijų galimos sandėliavimo zonos, atskiriant kenksmingų ir pavojingų medžiagų sandėliavimo vietą [nuostatų 16.5 punktas],
2.3.6. atliekų ir statybinių šiukšlių galimos sandėliavimo zonos [nuostatų 16.6 ir 16.7 punktai],
2.3.7. saugos reikalavimai ir priemonės atliekant darbus veikiančioje įmonėje arba greta jos [nuostatų 16.10 punktas],
2.3.8. buities, sanitarinių ir higienos patalpų galimos įrengimo zonos [nuostatų 4 priedo 17 punktas],
2.3.9. statybvietę supančios aplinkos (teritorijos) ribos ir jos aptvėrimas [nuostatų 4 priedo 21.1 punktas],
2.3.10. darbuotojų aprūpinimas geriamuoju vandeniu [nuostatų 4 priedo 21.2 punktas].
2.4. statybvietės planas su specifiniais statybos darbų organizavimo sprendiniais, kurių privaloma laikytis, kad būtų įvykdyti projekto dalių sprendinių reikalavimai [reglamento 8 priedo 46.13 punktas].

Iš viso nustatyta neatitikčių:	_____________

IŠVADA:

Pritarta arba nepritarta statinio techniniam projektui:

_

(pareigūno, atlikusio patikrinimą, pareigos) (parašas) (vardas, pavardė) (data)

_________________